Varga József

Tavaszi ébredés

(Gyermekversek)

2002

TARTALOM

Növényparádé
Fák
Mezők, rétek kincse
Rétek dísze
Mocsarak éke
Kiskertek szépe
Díszbokrok
ZÖLDSÉGES TÁL
Sárgarépa
Vöröshagyma
Paradicsom
Karalábé
A sárgarépa gyökere...
A spenótról
GYÜMÖLCSKOSÁR
Aranyalma
Rózsaszőlő
Piros málna
Kedvenceink
Madarak
A kis őz
Az árva őzike
Nyuszi anyó
A bizonytalan jövő
Ravasz róka
Mókusvár
Mókus él
Szarvasbőgés
Biztonságban
Tehén szarva
Csirke csipog
Kutya ugat
Macska farka
Macskasors
Macskát patkol...
Egeret les...
Egy kis veréb
Évszaksoroló
Tavaszi ébredés
Hóvirág
Jégtörő Mátyás
Suttog...
Húsvétra...
Kenyéradó hónapok
Tarka levél
Télen
Falusi lakodalom
Téli táj
A gönci hordó
Gondolatpernyék
János-napra
Kongó hordóm...
Út porában...
A piros labda
Csokipapír
Tik-tak, tik-tak...
A csodás léggömbök
Tibinek
Engem!
Egy szem búza...
Tüske között...
Az unokám

 
Növényparádé
Fák
érdes kérges enyves fényes
az égerfa
ruhája
patak tövén vizek ölén
halak bújnak
alája
fehér mintás ülő lámpás
a gesztenye
virága
szúrós tüskés zöldes bőre
kávébarna
a magja
égbe szökik tornyosodik
a sudaras 
jegenye
gólya fészkel tetejében
boldog tavaszt 
kelepel
vastag kényes terebélyes
a platánfa
sok ága
évszázados ősi parkok
őre dísze
csodája
Maribor, 2000. november 29.

Mezők, rétek kincse
búzavirág
búzavirág
	gabona közt
		pompázik
piros konkoly
piros konkoly
	kalászok közt
		meglátszik
harangvirág
harangvirág
	a réteken 
		most díszlik
szellőrózsa
szellőrózsa
	forgószéllel
		bokázik
gyűszűvirág
gyűszűvirág
	élénk színnel
		most virul
gyermekláncfű
gyermekláncfű
	lámpa fénye
		már pirul
fehér nárcisz
fehér nárcisz
	levél fölött
		virágzik
kerti porcsin
kerti porcsin
	kavics között
		jól látszik
piros pipacs
piros pipacs
	a mezőket 
		díszíti
napraforgó
napraforgó
	fénysugarat 
		elnyeli
tündérrózsa
tündérrózsa
	a kiskertben
		virágzik
orchidea
orchidea 
	a melegben
		hintázik
Göntérháza, 2000. dec. 1.
          
Rétek dísze
boglárka boglárka
szép mezei 
boglárka
kakukkfű kakukkfű
piros arcú
kakukkfű
kamilla kamilla
gyógyírt adó
kamilla
kardvirág kardvirág
hosszú nyelű
kardvirág
kontyvirág kontyvirág
terpeszkedő
kontyvirág
kökörcsin kökörcsin
kék ruhájú
kökörcsin
szarkaláb szarkaláb
tarlón nyíló
szarkaláb
szívvirág szívvirág
rózsaszínű
szívvirág
Göntérháza. 2000. dec. 2.

Mocsarak éke
mocsár ölén
	a gólyahír
zöld levelén
	a hajnalpír
tölgyes tövén
	a hóvirág
messze szórja
	friss illatát
domboldalon
	a kankalin
sárga szirma
	télbúcsút int
patak partján
	nefelejcs él
kék szemében
	szerelem ég
tó szélében
	a nőszirom
bő szoknyája
	selymes finom
cserje között
	a tőzike
szelíd mint a
	kis őzike
Göntérháza, 2000. nov. 22.

Kiskertek szépe
kiskert dísze
	az ibolya
összegyűjti
	kis Ibolya
bokor alatt
	a gyöngyvirág
tavaszt hirdet
	az új világ
szép ruhájú
	piros jácint
fürtös kelyhe
	varázsport hint
őszt búcsúztat
	a krizantém
hideg téltől
	sohasem fél
zöld ládában
	a muskátli
virít mint a
	piros masni
földágyásban
	a tulipán
harmat gyöngyöz
	harang szirmán
Göntérháza, 2000. nov. 20.

Díszbokrok
kert sarkában
	labdarózsa
megcsodálja
	a kis Rózsa
ablak előtt
	liliomfa
tölcsérvirág
	a gyémántja
szépen díszlik
	az orgona
elkábít a
	dús illata
fehér akác
	édes fürtje
szorgos méhek
	gazdag kincse
tearózsa 
	sárga szirmú
csalogató
	mézillatú
magnólia
	lila éke
édesanyám
	büszkesége
Göntérháza, 2000. nov. 29.

ZÖLDSÉGES TÁL
Sárgarépa
Sárgarépa,
sárgarépa
a fazékban
	jó puhára fől;
ettől dagad,
ettől dagad
Marci hasa,
	s jó nagyra megnől!
Vöröshagyma
Vöröshagyma,
vöröshagyma 
tarisznyában
	s kemencés kenyér;
szalonnával, 
szalonnával,
vágottzsírral
	békésen megfér!
Paradicsom
Paradicsom,
paradicsom
édes leve
	vörös, mint a bor;
olyan piros,
olyan piros
lesz az inged,
	hogy epéd felforr!
Karalábé
Karalábé,
karalábé 
kecskeabrak,
	a nyúlnak is jó;
passzírozva,
passzírozva
a fogatlan
	öregnek való!
Göntérháza, 2000. december 2.

A sárgarépa gyökere...
A sárgarépa gyökere
vastagra nőtt meg a nyárra.
Kirántották puha földből,
főve került a tálkára.
Nézi Matyi, mint a csodát.
Fenyőtoboz vagy fadarab?
Orsóspettyes, furcsa jószág,
talán bizony meg is harap.
Ne félj tőle, nincsen szája!
Fütyülésre jó egy falat.
Növekedő kis testednek
vitamindús, sok erőt ad.
Rakičan, 1995. 1. 31. 

A spenótról
A spenót színe sötétzöld,
körülötte laza a föld,
a fazékban péppé válik,
jobb életről elmélázik.
Szeressék a kerti csigák,
gyökereit a giliszták;
Timi, Peti riad tőle,
kellemetlen nyálkás bőre.
Jobb lenne kecskének adni!
Vagy a nyuszik elé rakni.
Termő magját úgy elvetni,
sose tudjon az kikelni!
Rakičan, 1995. 1. 30.

GYÜMÖLCSKOSÁR
Aranyalma
Aranyalma,
érett alma
	mosolyog
a faágakon
	büszkén;
vilmoskörte,
sárga körte
	harangoz
a levelek közt
	fürgén.
Rózsaszőlő
Rózsaszőlő,
édes szőlő
	megérett
hát októberre 
	szépen;
hosszúszilva,
hamvas szilva
	kékes lett
már szeptemberre
	végre.
Piros málna
Piros málna,
ízes málna
	hajszála
a kerítésre
	kúszik;
fehér eper,
apró eper 
	gyöngyszeme
a meleg fényben
	úszik.
Göntérháza, 2000. december 2.

Kedvenceink
Madarak
nehéz lett a szarka farka
ráragadt az alma
magja
csonka lett a gólya szárnya
tátva maradt sárga
szája
diófára szállt a rigó
gyászruhája ingó-
bingó
villás szárnyú partifecske
száll a tengerekre
messze
szürke veréb fészket keres
védett még a meleg 
eresz
kakukk szól a messzeségben
dala száll a hegyen
réten
Göntérháza, 2000. december 5.

A kis őz
Erdő mélyén
	lakásában
		a kis őz,
tél közepén
	lábaskában
		tejet főz.
Anyukája
	szénavackán
		szendereg,
nincs csizmája,
	a nyomorán
		kesereg.
	Szendereg,
	kesereg,
	tejet főz,
	a kis őz.
Göntérháza, 2000. december 4.

Az árva őzike
Kis őzike sír az erdőn.
Golyó ölte apukáját.
Éhes, fázik, egyedül van:
Nem találja anyukáját.
Ki ad neki mostan enni?
Ki táplálja édes tejjel?
Úgy fél magányosan lenni,
Bánatában hová menjen?
Nincs otthona, meleg ágya.
Bús, szomorú; teste remeg,
Fájdalmában könnyezni kezd,
A szegény árva őzgyerek.
Rakičan, 1995. 2. 1.

Nyuszi anyó
Nyuszi anyó
	kicsinyeit
		szoptatja,
olvad a hó,
	gyermekeit
		oktatja.
Hat kis nyuszi:
	Csöpi, Szundi,
		Soványka,
Alamuszi,
	Torkos, Dundi
		hallgatja.
	Szoptatja,
	oktatja,
	Soványka,
	hallgatja.
Göntérháza, 2000. december 4.

A bizonytalan jövő
Szőrrel bélelt jó fészkében,
Boldogan él nyuszicsalád.
Négy bő bundás vidám kölyök
Döfködi a mama hasát.
- Jön a vadász! - riad anya.
- Ne féljetek, nincs puskája. -
Szólal meg a bátor apa.
- Nem kíséri szimattársa. 
- Azért járja most a határt,
Őrizze a békés tájat.
Rókát üldöz, gonosz párát,
Kinek étvágya ránk támadt.
- Pár hónapig víg az élet;
Sok kisnyuszit fölnevelünk.
De majd ősszel, fagyos télben,
Golyók elől menekülünk!
Rakičan, 1995. 2. 1.

Ravasz róka
Ravasz róka
	lompos farka 
		hintázik,
vár a hóra,
	jó falatra,
		nem fázik.
Négy gyermeke
	a föld alatt
		kacsát vár,
úgy örülnek,
	hogy tarthatnak
		lakomát.
	Hintázik,
	nem fázik,
	kacsát vár,
	lakomát.
Göntérháza, 2000. december 4.

Mókusvár
Mókus apó bátran őrt áll,
Fenyőágra puha hó száll.
Odújukban két kis gyerek,
Mohaágyon épp szendereg.
Alig látnak még szegények,
A hidegtől nagyon félnek.
Anyukájuk rájuk lehel,
Így alusznak ők nesztelen.
Vége lesz a kemény télnek,
Tavaszkor a világ ébred.
Akkorra már vígan élnek,
Bogyóíze lesz a szélnek.
Göntérháza, 1997

Mókus él                
Fenyőágon
	tőzegvárban
		mókus él,
esti bálon
	lombsátorban
		vígan él.
Odújának
	szűk nyílása
		rejtve van,
bundájának
	prémgallérja
		odavan.
	Mókus él,
	vígan él,
	rejtve van,
	odavan.
Göntérháza, 2000. december 4.

Szarvasbőgés
Szarvasbőgés
	erdő fölött
		messze száll,
jön a nőstény
	avar között,
		boldog már.
Szelíd párját
	megóvja majd
		a bika,
égő vágyát
	meghallgatja
		a suta.
	Messze száll,
	boldog már,
	a bika, 
	a suta.
Göntérháza, 2000. december 4.

Biztonságban
Sűrű erdő közepében,
Mocsaras tó közelében,
Mohaágyon pihen a vad.
Minden csöndes: falomb, haraszt.
Mellette a két kis borjú,
Vékony testű, hosszú nyakú.
Éber apjuk agancshegyén
Megtörik a hajnali fény.
- De csitt! Vajon milyen hangok?
Közeledni vadászt hallok.
Recsegnek a száraz gallyak;
S szarvascsalád védve nyargal.
Rakičan, 1995. 2. 1.
Tehén szarva
tehén szarva
	két oldalt áll
		hegyesen
		öregmama
	sok tejet ád
kegyesen
kicsi borjú
	tőgyét szopja
		éhesen
		gyenge lábú
	anyja nyalja
békésen
Göntérháza, 2000. december 3.

Csirke csipog
csirke csipog
	kacsa hápog
		háp-háp-háp
		liba tátog 
	halkan gágog
gá-gá-gá
tolluk párna
	zajos hangjuk
		megremeg
		magot várnak
	éhes szájuk
élelmet
Göntérháza, 2000. december 3.

Kutya ugat
kutya ugat
	macskát kerget 
		csaholva
		szegény futhat
	szemmeresztve
loholva
meleg házban
	lusta agár
		szundikál
		szomszédjában
	tücsök barát
muzsikál
Göntérháza, 2000. december 3.

Macska farka 
macska farka
	kunkorodik
		magasba
		szelíd fajta
	hegyesedik
a bajsza
bátran indul
	vadászatra
		az éjjel
		arca virul
	játszhat majd 
az egérrel
Göntérháza, 2000. december 3.

Macskasors
Elbeszélem, bár nem mese.
Az életünk hű esete,
Hogy bátyámmal mit műveltünk.
Volt egy cicánk, sose tiszta,
Ágyunkban maradt a piszka,
Rá ezért hát haragudtunk.
Kedvét bizony nem kerestük,
Fülét, farkát megcsípdestük.
Elég sokat bosszantottuk.
Megszületett a jó ötlet:
Főzünk belőle pörköltet...
Szüleinkkel megetettük!
Göntérháza, 1995

Macskát patkol...
macskát patkol
Marci gyerek
a sok pajtás
rajta nevet
patkószöge
mellécsúszott
így a macska
hát megugrott
Rakičan, 1993

Egeret les...
Egeret les
a mi cicánk,
lopva nézi 
szöszke Micánk.
Üres a lyuk,
nincsen zsákmány,
tejbekása
lesz a tálkán.
Göntérháza, 1995

Egy kis veréb
Ablakomon
		tél idején,
Bekopogott
		egy kis veréb.
- Adjon Isten
		szép jó napot!
Meleg szobát,
		boldogságot!
- Mit kívánsz hát,
		te kis madár?
Fagyos hóban
		gyér a határ!
- Nem kívánok
		semmi nagyot,
Csak egy marék
		kendermagot!
Göntérháza, 1999

Évszaksoroló

Tavaszi ébredés
Érzem lelkemben, tavasz, remegésed, 
Pezsdül a vérem dalolva tenéked.
Csordul a könnye fakadozó rügynek,
Szűztiszta vére az alkotó létnek.
Benne mosolyog a nap üde képe,
Lángsugárt szórva az ébredő népre.
Árad keringve a bódító illat,
Megrészegítve már ember és állat.
Halk zenét suttog bérceken az erdő,
Bontja virágát pompázva a mező.
Szent varázs igéje kél minden lényben:
S épül a fészek az isteni fényben!
Bp., 1954

Hóvirág
Hóvirág, hóvirág:
fénybe siklik
a világ.
Kikelet, kikelet:
elűzte a 
meleget.
Gólyahír, gólyahír:
tél sebére
meleg ír.
Fecskepár, fecskepár:
hangos lett az 
eresz már.
Dobronak, 1957

Jégtörő Mátyás
Megjött acélkalapáccsal,
Februári fényforrással.
Tördeli a havas páncélt,
Jégcsapszakállt eresz tövén.
Karcsú csövén fogy tűhegye,
Fal tövébe csurog leve.
Orsóssá lesz csigateste,
Felcsókolja nap melege.
Medve mordul barlangjában,
Mókus ébred odújában.
Tavaszt remél cinke, veréb,
A világnak gazdag vetést!
Göntérháza, 1999

Suttog...
Suttog a távoli
zöld erdő,
ébred mély álmából
a mező.
Borongó vén dombok
kék ormán,
fénypír remeg a 
nap arcán.
Bontja szép szirmát a
sok virág,
díszruhát ölt az
 új világ.
Göntérháza, 1994
 
Húsvétra...
Húsvétra a kalitkába
	apró nyuszit kapott
		a kis Zsuzsi;
fehér szőrűt, piros szeműt,
	kurta farkút, hosszú
		fülű nyuszit.
Masnit köt kerek nyakára,
	selymes ruhát szab a
		derekára;
sétáltatja, dédelgeti,
	nyalánkságot rak a
		tányérjára.
Búskomorrá vált a nyuszi,
	napról napra fogyott,
		szomorúbb lett;
s vígan ugrált, játszadozott,
	kit az okos Zsuzsi
		szabaddá tett!
Rakičan, 1995

Kenyéradó hónapok
Orgonaillatot
árasztó szép május
Új kalászt ringató
napfényes június
Bő termést érlelő
kalácsos július
Göntérháza, 1965

Tarka levél
tarka levél
hulló levél
messze sodor
az őszi szél
messze sodor
a tél elé
a tél elé
halál felé
Göntérháza, 1987

Télen
Szürke felhőt ölel az ég boltozatja,
Alant fehér színbe öltöztek a mezők,
Rajtuk apró foltok a fekete varjak.
A távoli erdő homályos zugában
Korgó gyomorral lapul a rókacsalád,
Négy gyermekük szendereg meleg vackában.
A vén tölgyes sűrű-bozótos tövében
Makkot keres az éhes vaddisznókonda,
Csíkos malackákat nevelget fészkében.
A fenyvesek szélvédett dombüregében
Tűlevelű lágy párnán remél szelíden
Napfényes tavaszt az őzpár reménységben.
Tükrös-rózsás-páncélos a Lendva-patak,
Széles kardpengéjű gyékény s káka között
Cserkészve vár a fürge vidra jó halat.
A megárvult szántások bordái alatt
Nyúlanyó félti fiatal csemetéit.
Puska szól..., s egy élet a halálba szalad.
Hódunna mélyén alszik a szőlőtőke,
Pincék ölében telt hordók sorakoznak.
Vígan gondol a gazda a szép jövőre.
Csörög a szarka a közeli jegenyén,
Nyest oson sötét padlás bús csöndje alatt;
És vidám gyerekek a tó sima jegén.
Göntérháza, 1998

Falusi lakodalom
Kémény lyukból száll ki a füst,
Parázs fölött rotyog az üst.
Vasnyárs végén pirul a nyúl,
Kacsa, jérce nyaka konyul.
Sütő mélyén malac izzad,
Makkozott még vígan tegnap.
Hordó csapja forog, sikong, 
Asszony lett a lányból, bizony.
Bőgő brummog, szól a kakas,
S a sok vendég haza ballag.
Dobronak, 1956
 
Téli táj
A tájon vastag homály.
Fagyot pattog a határ.
Tiszta hóbundalepel
Vajúdó időt befed.
Alszik, hallgat az erdő,
Jeget érlel a mező.
A lendva-hegyi lankán
Akáckaró-katonák.
Rajtuk bő hattyúlabda,
Jó vastag, fehér sapka.
Törzsükön varjú károg,
Várva egy szebb világot.
Kosárfűzbokrok mélyén
Szelíd őz lapul, félénk.
Vén tölgyfák odújában,
A puha mókusvárban
Kis bohócok álmodnak,
Békés tavaszra várnak.
Göntérháza, 1999

A gönci hordó
	jaj de kicsi
	jaj de kicsi
	ez a gönci
	hordó
  még az ősszel
	még az ősszel
		festette a 
			“bordó”
	újév táján
	újév táján
	üres lett a
	hordó
kiszáradt már
	kiszáradt már
 		s a gyomra most
 			kongó
	kongó hordó
	gyomra korgó
Lendva-hegy, 2000. november 10.

Gondolatpernyék
János-napra
János-napra kövér disznót,
vörös borral teli hordót,
kenyérmagtárt,
gyümölcsraktárt,
az új évre fényes naptárt!
Teli zsákot, boldogságot, 
minden házba bő családot,
egészséget,
víg örömet,
az új évben békességet!
Göntérháza, 1991

Kongó hordóm...
Kongó hordóm gyomra
			üres,
messze még a gazdag
			szüret.
Vékony dongák száraz
			torka,
Józsi szomját már nem
			oltja!
Lendva-hegy, 1994

Út porában...
	Út porában beteg
veréb,
	mellében egy ólmos
serét.
	Szárnyaszegett, fáj a
feje,
	azt sem tudja, mi van
vele?
	Gyilkos csőből golyó
villant:
	szegény madár, lelke 
illan!
Rakičan, 1994

A piros labda
Kék felhőben
piros labda úszik,
mögötte egy
sötét bolygó kúszik.
Belsejében 
bolygólakók hada
villámesőt 
szór a szálló napra.
Felhőrongyból
ködpalástot fodroz,
fénysugárból
csillagszemet ormoz.
Zöld pázsitra
piros labda leszáll,
a sok gyermek
vígan kergeti már.
Maribor, 2001.

Csokipapír
csokipapír
színes masni
sörös doboz
gurul forog
halomszámra
az utcára
szél röpíti
messze löki
Bodri Kormi
bambán lesi
de fura egy
játékszer ez
Maribor, 2001. nov. 7. 
 
Tik-tak, tik-tak...
tik-tak, tik-tak
int az óra
hetet kongat
kakukkszóra
Szandi Bandi 
táskát ragad
fürge lábbal
máris szalad
rohannak az
iskolába
hol őket a
tudás várja
Rakičan, 1995

A csodás léggömbök
Az égen tengernyi
színes ballon úszik,
kékek, zöldek, sárgák,
pirosak és lilák:
szerelem, irigység,
szomorúság, remény.
Egy vasárnap reggel
lengtek fönn a légben,
útjukat követi
vágyó szem; ezernyi,
vajon kiknek visznek 
békét s boldogságot?
Göntérháza, 1994
 
Tibinek
Óvodás lett a kis Tibi,
Magát máris nagynak hiszi.
Buksijában van tudomány,
Mese, versek, fogalmazvány.
Kapja magát, tollba diktál,
Vagy papírra autót pingál.
Ürge-fürge, okos fiú,
Rá az anyja kicsit hiú.
Lendva, 1978

Engem!
Engem Juli ne
		csalogass,
házatokhoz ne
		hívogass!
Úgy sem leszek én
		a tied,
Bacsi Ferku lesz
		a híved!
Rakičan, 1994

Egy szem búza...
Egy szem búza,
		egy szem bab,
barna kislány,
		kié vagy?
Nem vagyok én
		senkié:
Csak az édes-
		anyámé!
Rakičan, 1994

Tüske között...
tüske között
		az egrest
tüske miatt
		ne keresd
gyöngyös násfa
		sok bogyó
aranyszínű
		szép golyó
Rakičan, 1994

Az unokám
Van nekem egy
kis unokám,
úgy hívják, hogy Gorán.
nem szereti 
a meséket,
lompos rókakomát.
Egyedüli
szenvedélye:
traktor, motor, vonat.
Velük játszik,
velük alszik;
dédelgeti sokat.
Éjjel-nappal
száguld rajtuk
a nagy végtelenbe,
s holtfáradtan
bukik este
anyja lágy ölébe.
Alsólendva, 1985

.oOo.